Japanners sal Folau 'met ope arms' verwelkom | Maroela Media
Israel Folau se rugbystorie kry 'n nuwe hoofstuk nadat hy 'n kontrak met die Japanse klub NTT Communications Shining Arcs gesluit het.
Dit sal die voormalige Wallabies-heelagter se eerste proesel van vyftienmanrugby wees sedert hy in 2019 deur Rugby Australië (RA) in die pad gesteek is oor 'n boodskap wat hy op sosiale media gedeel het.
Die ster-agterspeler van die Waratahs het in April 2019 die volgende op sy Instagram-rekening geplaas: "Dronkaards, homoseksuele persone, egbrekers, leuenaars, hoereerders, diewe, ateïste en afgodedienaars – hel wag vir julle."
Volgens Rob Penney, Shining Arcs se nuwe hoofafrigter, kan die Japanners vir Folau met ope arms verwelkom – juis omdat hy 'n uitstekende rugbyspeler is.
"Israel is 'n speler van wêreldgehalte, daar is nog oorgenoeg petrol in sy tenk oor en hy sal ongetwyfeld 'n verskil hier maak. Die Japanse mense sal hom, te danke aan sy sportvernuf, verwelkom," het Penney gesê.
Penney meen dat rugbyondersteuners moet aanbeweeg en vir Folau toelaat om rugby te speel.
"Hy kan ongelooflike dinge op die rugbyveld doen en dit is belangrik dat hy betrokke by die spel bly; dit sal ongetwyfeld 'n welkome hupstoot vir Shining Arcs wees."
Die 32-jarige speler het ook verlede jaar koerantopskrifte gehaal toe hy besluit het om staande te bly terwyl van sy Catalans Dragons-spanmaats besluit het om die knie te buig ter ondersteuning van die Black Lives Matter-beweging.
Vryheid van geloof en spraak is 'n noodsaaklike reg om n vrye samelewing te verseker. Lyk my die Japanese weet dit beter as die Aussies.